โวยคลังคิดสั้นหดลดหย่อนประกัน
ธุรกิจประกันชีวิตหวัง รมว.คลัง ไม่ลดสิทธิลดหย่อนภาษีประกันชีวิต เหตุหนุนประชาชนสร้างหลักประกัน ลดภาระรัฐสวัสดิการ
4 ต.ค. 2554

ธุรกิจประกันชีวิตหวัง รมว.คลัง ไม่ลดสิทธิลดหย่อนภาษีประกันชีวิต เหตุหนุนประชาชนสร้างหลักประกัน ลดภาระรัฐสวัสดิการ
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า จากการที่ รมว.คลัง มีแนวคิดที่จะลดสิทธิประโยชน์ทางภาษีประกันชีวิตของประชาชน หวังว่าจะไม่ลด เพราะมองว่าการลดหย่อนภาษีจากเบี้ยประกันชีวิตเป็นประโยชน์ในการให้ประชาชนได้เข้าถึงการสร้างหลักประกัน และตระหนักถึงการออมระยะยาวให้กับตัวเองและครอบครัว
ทั้งนี้ หลังจากเพิ่มการลดหย่อนเบี้ยประกันชีวิตจาก 5 หมื่นบาท เป็น 1 แสนบาท เมื่อปี 2552 และในปี 2553 ได้ภาษีเบี้ยประกันชีวิตประเภทบำนาญอีก 1 แสนบาท ทำให้ประชาชนหันมาออมผ่านประกันชีวิตเพิ่มขึ้นอย่างต่อเนื่อง ทำให้ธุรกิจเติบโตเฉลี่ยเกิน 15% ติดต่อกันมา 2-3 ปี โดยมาจากยอดขายใหม่และลูกค้าเก่ามีการส่งเบี้ยประกันต่อ เพราะได้ประโยชน์จากการหักลดหย่อนภาษี
นายสุทธิ กล่าวว่า การลดหย่อนภาษีเบี้ยประกันชีวิตเป็นแรงกระตุ้นให้ประชาชนสร้างสวัสดิการของตัวเอง เช่น การรักษาพยาบาลจากการเจ็บป่วย ไม่ต้องพึ่งพาสวัสดิการของรัฐ ทำให้ประหยัดงบประมาณของรัฐได้ ซึ่งประเทศเพื่อนบ้านอย่างมาเลเซียถึงกับให้สิทธิประโยชน์ทางภาษีแก่ประชาชนที่ซื้อประกันสุขภาพ เพื่อให้ประชาชนที่มีกำลังซื้อหันมาสร้างสวัสดิการด้านสุขภาพให้ตัวเอง
สำหรับการลดหย่อนภาษีจากเบี้ยประกันชีวิต ส่งผลดีต่อทุกฝ่ายในระยะยาว โดยนอกจากจะเป็นการสนับสนุนให้ประชาชนหันมาออมเงินและสร้างหลักประกันสวัสดิการให้ตัวเอง ทำให้เบี้ยประกันเติบโตและรัฐเก็บภาษีเงินได้บุคคลธรรมดาจากตัวแทน ภาษีกำไรจากบริษัทประกันชีวิตและบริษัทประกันชีวิตนำเงินไปลงทุนในพันธบัตรระยะยาวของรัฐ ทำให้รัฐมีแหล่งเงินทุนต้นทุนต่ำในการนำไปพัฒนาประเทศในระยะยาว m